ድርጅቱ ለሃገሪቱ ህዝቦች አንድነትና የልማት ተጠቃሚነት መጠናከር በሙሉ አቅሙ ይሰራል- ለማ መገርሳ
የኦሮሞ ህዝብ ዴሞክራሲያዊ ድርጅት/ኦህዴድ/ ለሃገሪቱ ህዝቦች አንድነትና የልማት ተጠቃሚነት መጠናከር በሙሉ አቅሙ እየሠራ መሆኑን የድርጅቱ ሊቀመንበር አቶ ለማ መገርሳ አስታወቁ።ሰባተኛው የኦህዴድ ድርጅታዊ ኮንፈረንስ ዛሬ በአዳማ ከተማ አባገዳ አዳራሽ ተጀምሯል።በኮንፈረንሱ መክፈቻ ላይ የኦሮሚያ ክልል ኘሬዚዳንትና የኦህዴድ ሊቀመንበር አቶ ለማ መገርሳ እንደገለፁት የህዝቦች አንድነት፣ አብሮነትና የጋራ ትግል ሀገሪቱን በዘላቂነት የሚያቆያትና ወደ ቀጣይ የእድገት ምእራፍ የሚያሸጋግራት ነው፡፡የክልሉን ሰላም በማደፍረስ የሀገርንና የህዝቦችን ደህንነት አደጋ ላይ በመጣል የፖለቲካ ትርፍ ለማግኘት የሚጥሩ ኃይሎችን አፍራሽ ሴራ ለማክሸፍ የኦሮሞ ህዝብ ከመሪ ድርጅቱ ጎን በመሆን ሊታገለው እንደሚገባም አስገንዝበዋል፡፡ኦህዴድ በአሁኑ ወቅት የህዝቡን የፍትህ፣ የዴሞክራሲ፣ የመልካም አስተዳደርና የልማት ጥያቄዎች ለመመለስ በሙሉ አቅሙ እየሰራ መሆኑንም ገልፀዋል፡፡''በጥልቅ ተሃድሶ የተገኙትን ድሎች ይበልጥ አጠናክሮ ለማስቀጠልና ወደ አዲስ ምእራፍ ለማሸጋገር በትግል ሂደት ውስጥ ያጋጠሙንን ችግሮች በመለየትና ህዝቡን በማሳተፍ እንቀጥላለን'' ብለዋል።አሁን እየታዩ ያሉ ጅምር ድሎችን ህዝቡ በሚፈልገው መልኩ ለማራመድ የክልሉ መንግስትና መሪ ድርጅቱ ኦህዴድ ርብርብ እያደረኑ መሆኑን ገልፀዋል፡፡''የህዝባችንን ፍላጎትና ጥያቄ ተከትለን የምንሰራ ከሆነ አንፀባራቂ ድሎችን በዘላቂነት በማስመዝገብ ወደ አዲስ ምዕራፍ እንሸጋገራለን'' ብለዋል።በቀጣይ ህዝቡ በድርጅቱ ላይ ያለውን አመኔታ ከፍ ለማድረግና የማህበራዊ፣ ኢኮኖሚያዊና ፖለቲካዊ ጥያቄዎችን በሰላማዊ መንገድ ለመመለስ ከመቼውም ጊዜ በላይ በቁርጠኝነት እንሰራለን ብለዋል፡፡"ኮንፈረንሱ ኦህዴድ ቆም ብሎ በማሰብ አዋጭ የሆነ አቅጣጫ የሚቀይስበት ነው " ያሉት አቶ ለማ መድረኩ ውስጣዊ አደረጃጀትና አሰራርን ከመፈተሽ ባለፈ ውሳኔዎች የሚተላለፉበት መሆኑንም ተናግረዋል፡፡ውሳኔዎቹ አሁን የተገኙ ጅምር ድሎችን አጠናክሮ ለማስቀጠል፣ በኪራይ ሰብሳቢዎችና ህገ-ወጦች ላይ የተጀመረውን ዘመቻ ከዳር ለማድረስ የጎላ ጠቀሜታ እንደሚኖረው አመልክተዋል።ለሦስት ቀናት በሚቆየው ኮንፈረንስ ላይ በስምንት ዋና ዋና አጀንዳዎች ዙሪያ ምክክር የሚደረግ ሲሆን ከ2 ሺህ በላይ የመሠረታዊ ድርጅት አባላት፣ አመራሮች የህዝባዊ አደረጃጀቶች፣ ምሁራንና የህዝብ ተወካዮች ተሳታፊ ሆነዋል። 